Le Payaco

Le Payaco je slovenská hudobná skupina z Bratislavy, ktorú založili kamaráti a spolužiaci: Tomáš Sloboda, Martin Stempel, Juraj Vitéz a Stano Petrov. Bolo to na jar v roku 1996. Ich diskografia zahŕňa sedem štúdiových albumov, jeden výberový album, jedno EP a dvadsaťsedem singlov, z ktorých sa niekoľko umiestnilo na prvých miestach rádiových hitparád. K tým najznámejším patria „Dobrý večer priatelia“, „Sadni si mi na kolená“, "Ochorel som smútkom belasým", „Pohybliví v nehybnom“, „Horská chata“, „Vtáci“, "Leto", „Popový dážď“, alebo „Chcel som letieť balónom“. Skupina Le Payaco je súčasťou generácie slovenských hudobných skupín deväťdesiatych rokov, ako sú: Hex, Chiki liki tu-a, IMT Smile, Peha, Desmod, Gladiator, Horkýže Slíže, Made 2 Mate, či Para.

 História skupiny 
Skupina Le Payaco bola založená v roku 1996 štyrmi kamarátmi a spolužiakmi: Tomášom Slobodom (spev, gitara, klávesové nástroje, perkusie), Martinom Stempelom (spev, basová gitara, klávesové nastroje, perkusie), Jurajom Vitézom (bicie, spev, klávesové nástroje, perkusie) a gitaristom Stanislavom Petrovom. Hudobne boli ovplyvnení skupinami, ako Soundgarden, Radiohead, The Clash, The Police, The Beatles, Rolling Stones, Blur, Talk Talk, dEUS, ich neohraničený hudobný štýl zahŕňa vplyv Brit Popu, Grunge, Indie Rocku, zmiešaného so slovenskými hudobnými vplyvmi, najmä tvorbou Deža Ursínyho. V roku 2000, po vydaní debutového albumu Le Payaco, Stanislav Petrov od kapely odišiel.

Po Petrovovom odchode skupina ešte vydala tri štúdiové albumy, Okná vesmíru dokorán (2001), Niečo je zlodej (2003), Všetko sa dá zjesť (2005), a po desiatich rokoch na šesť rokov prerušili spoluprácu. V tom čase si Sloboda, Stempel a Vitéz zakladali vlastné projekty a kapely, s ktorými nahrali niekoľko úspešných a kritikmi oceňovaných albumov (album roka RHA, nominácie na Aurela). Tomáš Sloboda – Sounds Like This, Martin Stempel – Diego a Juraj Vitéz – Datasystem.

V roku 2011, po opakovaných pokusoch dostať Le Payaco na festival Pohoda, kapela nakoniec pozvanie od Michala Kaščáka prijala a zahrala ako jeden z headlinerov na hlavnom pódiu, kde pred nimi vystúpia ich kamaráti z Belgicka, kapela dEUS. V roku 2012 Le Payaco znovu obnovili svoju koncertnú aj štúdiovú činnosť. Pri opätovnom obnovení kapely v roku 2012 sa k nim pridal ako druhý gitarista Tomáš Vagaský (Tomky).

V roku 2013 limitovanom náklade na 7" vinyle vydali singel „Kone“, ktorý sa vypredal v priebehu 10 minút. Jediné rádio, ktoré nový singel podporilo, bolo Rádio_FM. Kapela si sama zostavila a vydala kompiláciu, Jukebox (Pavian Records LP vinyl/CD, digital download). Na jeseň 2014 Le Payaco ohlasujú nahrávanie nového albumu, s hosťujúcim gitaristom Tomášom Vagaským (Vetroplach, Diego, Dorota Nvotová). Album Dnes je ten deň vychádza v júni 2015 na CD a v apríli 2016 na vinyle v limitovanom 300 ks náklade v rámci Record Store Day 2016 (RSD). Na väčšine skladieb sa textársky podieľal Vlado Janček, básnik, spevák a gitaristom kapely Saténové ruky.

Začiatkom roka 2019 Le Payaco pripravujú nový v poradí šiesty štúdiový album. Ten vychádza 16. apríla 2020 pod názvom Pohybliví v nehybnom vo vydavateľstve Bruuder Records na vinyle a CD. Ako digital download 17. apríla 2020. Album v roku 2021 získal cenu novinárov za najlepší slovenský album roku 2020 na Slovensku Radiohead Awards 2020 a v Česku Ceny Anděl 2020 za najlepší slovenský album.

V roku 2020 sa ku koncertnej zostave pridal známy multiinštrumentalista, spevák a producent Jerguš Oravec. Dňa 19. októbra 2023 vyšiel kapele Le Payaco siedmy štúdiový album Vidíme sa. Tomáš Sloboda 14. apríla 2025 ohlásil svoj odchod z kapely Le Payaco, aby sa mohol venovať novým projektom, hudobnej produkcii a ako gitarista, klavirista a spevák sa pridal ku kapele Korben Dallas, s ktorou pripravuje v poradí už tretí album ako hudobný producent.

 Hudobný štýl kapely Le Payaco 
Pre tvorbu Le Payaco je charakteristická absolútna hudobná sloboda, čo sa odráža v pestrosti ich skladieb. Okrem textárskeho nadhľadu inštrumentálnej zručnosti, ale aj chytľavosti, s každým novým albumom prinášajú nový zvuk, čo výrazne ovplyvňuje nielen indie rockovú ale aj rockovú, poprockovú či mainstreamovú scénu na Slovensku. V ich skladbách je cítiť odkaz na najväčších slovenských a svetových umelcov, na ktorých v osemdesiatych rokoch vyrastali. Ako Bratislavčania sa dostávali k novej hudbe zo západu omnoho skôr a jednoduchšie ako zbytok vtedy komunistického Slovenska, čo sa zásadne odzrkadlilo v ich absolútnej inakosti voči stredu a východu krajiny. V ich hudbe sa nachádzajú prvky popu, rocku, swingu, Indie rocku psychedélie, folku, bluesu, disca a reggae.

 Členovia skupiny 
 Tomáš Sloboda – textár a skladateľ, spev, gitara, piano, basová gitara, ústna harmonika, akordeón, hammond organ, perkusie, tampura (1996 - 2025)
 Martin Stempel – textár a skladateľ, basová gitara, piano, klarinet, flauta, spev
 Juraj Vitéz – textár a skladateľ, bicie, piano, hammond organ, gitara, spev
 Tomáš Vagaský – gitara
 Jerguš Oravec – textár a skladateľ, gitara, piano, syntezátor, spev
 Stano Petrov – gitara, spev (1996 – 2000)

 Diskografia 
Štúdiové albumy
 1999 Le Payaco – Pavel Bílek Production, CD
 2001 Okná vesmíru dokorán – Warner Music, CD, MC
 2002 Za lyžicu medu – Kuku Production, EP – CD
 2003 Niečo je zlodej – Millenium Records, CD
 2005 Všetko sa dá zjesť – Wagon Records, CD
 2015 Dnes je ten deň – Pavian Records, CD
 2020 Pohybliví v nehybnom – Bruuder Records, LP Vinyl, CD, DD
 2023 Vidíme sa – Bruuder Records, LP vinyl, DD
Single
 2004 She – Wagon Records, CD
 2004 Truest Kind / Turn Around – Kuku Productions, CD
 „Turn Around“
 „Truest Kind“
Kompilačné albumy
 2013 Jukebox – Pavian Records Vinyl, CD

Ocenenia
 Radiohead Awards 2021Album roka 2020 cena kritikov a novinárov za album Pohybliví v nehybnom
 Ceny Anděl 2021Slovenský album roka v Česku za rok 2020

 Referencie 

 Externé odkazy 
 Oficiálna webstránka skupiny 

Kategória:Le Payaco
Kategória:Slovenské rockové hudobné skupiny
Kategória:Slovenské popové hudobné skupiny
Kategória:Hudobné skupiny z 1996
Kategória:Hudobné skupiny ukončené v roku 2006
Kategória:Hudobné skupiny obnovené v roku 2012